贈史康時二首  其二
作者：李洪
朝代：宋

paragraphs: 霜飈何凄冽，歲晏同漂泊。
男兒志四方，寧久怨落魄。
懷忠思報國，結義重然諾。
死生貧賤間，交情今寂寞。
差觀世態澆，未遇所立卓。
英衮卧東山，南極仰衡霍。
復期宇縣清，重使混沌鑿。
會見官儀修，再卜東邑洛。
否運行當傾，宇宙見開拓。
他年功名逼，豈但持禁橐。
堂堂蒼鬚眉，形貌畫麟閣。
如何决此行，徑欲就邱壑。
五十非無聞，斯文猶木鐸。
願保千金軀，百鳥見一鶚。